**REGULAMENTO DA PLANTACIÓN E CORTA DE ESPECIES VEXETAIS NO MUNICIPIO DE ORTIGUEIRA**

CAPÍTULO IV. SINALIZACIÓN, DETERIOROS, DANOS A TERCEIROS E LIMPEZA.

Artigo 26. Reparación de deterioros, desgaste anormal das vías e danos a terceiros.

1.-Sen prexuízo do establecido na lexislación urbanística, na do medio natural forestal, na lexislación de seguridade vial e demais lexislacións, normas e/ou ordenanzas que puidesen ser de aplicación, o/a posuidor/a dunha licencia para corta, depósito, carga e transporte de madeira, ou maderista, estará obrigado a reparar de forma inmediata os deterioros producidos nos viais, ou nas estructuras anexas, así como a retira-los restos procedentes das operacións de corta, carga e almacenamento.

2.-Como norma xeral as reparacións ou limpezas deberanse realizar nun prazo de 48 horas, a partir da retirada da madeira, ou en tres días cando coincida en fin de semana agás que a Policía Local requira ó responsable para facelo nun tempo menor por razóns xustificadas.

3.-Co obxecto de garanti-la reparación dos posibles danos non reparados voluntariamente no prazo indicado, o maderista deberá depositar unha fianza coa contía que se establece no artigo 34 da presente Ordenanza.

Artigo 27. Sinalización, limpeza e residuos.

1.-Prohíbese que os refugallos das actividades regulamentadas na presente ordenanza, que non sexan estrictamente vexetais, se deixen ou depositen no monte, vías ou en lugares non autorizados expresamente para iso.

2.-Os residuos asimilables ós urbanos seleccionaranse e entregaranse, da forma adecuada, ó servicio municipal de recollida nos contedores que corresponda segundo a súa clase.

O Concello, se é o caso, cobrará a taxa de recollida de refugallos ás empresas maderistas, de acordo coa súa actividade. Considerarase o valor medio da taxa de recollida de refugallos de actividades.

3.-Os restantes residuos, non forestais, residuos industriais, especialmente aceites usados, entregaranse a un recolledor autorizado.

4.- Mentres duren os traballos de extracción, manteranse as vías públicas nun estado aceptable para a circulación. Ó fin de cada xornada farase unha limpeza da vía, de ser necesario.

5.-As zonas de actividade extractiva estarán sinalizadas, en ámbolos dous sentidos, segundo se establece na lexislación vixente.

Artigo 33. Licencia de actividade.

1.-A realización das actividades extractivas, descritas nesta ordenanza, dentro do territorio municipal de Ortigueira, sométese a licencia.

2.- Rexistro de empresas.

a)Para a obtención da licencia municipal regulada no presente artigo será requisito necesario que a empresa interesada esté dada de alta nun rexistro de empresas que se levará no Concello, e que conterá tódolos datos da solicitude.

b)O Rexistro da empresa solicitarase no Concello, en impreso normalizado, que deberá rexistrarse debidamente nas oficinas do Concello.

Este impreso deberá conter:

- Datos persoais do solicitante: Nome, enderezo, núm. DNI, etc.

- Razón social da empresa: Nome, enderezo, C.I.F. e teléfono.

c)Xunto coa solicitude deberase aportar a seguinte documentación:

-Copia compulsada da alta no Imposto de Actividades Económicas para exercer a actividade dentro do termo municipal.

-Copia da fianza establecida nesta ordenanza.

-Xustificante de pago das taxas correspondentes, no seu caso.

3.-Licencia de actividade extractiva

a)As empresas rexistradas deberán de obter licencia para cada unha das sacas de madeira que pretendan realizar.

b)A solicitude da licencia deberá conter:

- Datos do solicitante e empresa (nome e apelidos ou razón social, núm. do NIF/CIF e teléfono).

- Localización do predio afectado (nome do terreo, parroquia, lugar, e calquera denominación ou dato que permita a identificación inequívoca do enclave).

- Taxas de tramitación da autorización ou licencia, se é o caso.

- Camiños e/ou vías que se van utilizar nos traballos.

- Maquinaria e vehículos que se van utilizar no transporte e saca.

- Duración aproximada da corta e saca.

- Número de rexistro da empresa madereira.

Acompañaráse á solicitude o permiso de corta da Xunta de Galicia selado pola Consellería competente.

4.-Deber de comunicación das datas de comezo e remate das actividades extractivas e indicación do estado inicial e final da vía pública.

Unha vez obtida a preceptiva licencia, o interesado deberá comunicar á Policía Local o día de comezo das actividades extractivas con indicación do estado no que se atopan as pistas municipais afectadas. A mesma comunicación deberá realizarse cando se rematen as actividades co obxecto de que pola Policía Local se realicen as inspeccións que se consideren necesarias.

Artigo 37. Infraccións.

1.-Constituirán infraccións leves para os efectos da presente ordenanza as seguintes:

1.Danos nas infraestructuras e equipamentos viarios por indolencia ou deixadez.

2.Deixadez na limpeza da vía pública, que non constitúa perigo para a circulación.

3.En xeral, o incumprimento dos requisitos, obrigas e prohibicións establecidos nesta ordenanza, que non estean recollidos coma graves ou moi graves.

2.-Son infraccións graves:

1.Apertura de pistas forestais sen licencia., ou sen axustarse a esta.

2.Arrolar libremente a madeira polas pendentes dos terreos cara ás vías públicas.

3.Exerce-las actividades extractivas contempladas na presente ordenanza sen estar en posesión da correspondente licencia.

4.Facer gabias de desaloxo de augas nos terreos que vaian directamente ós ríos.

5.Non permiti-lo acceso ó persoal de vixilancia e inspección ós terreos.

6.Realización de plantacións sen garda-las distancias establecidas na presente ordenanza.

7.Realización de plantacións nos lugares expresamente prohibidos na presente ordenanza.

8.Realización de aterrazamentos e movementos de terra incumprindo as condicións da ordenanza.

9.Realizar tallas ou cortas de feito que resulten degradantes ou prexudiciais para o terreo ou o seu contorno.

10.Uso de vehículos para as actividades reguladas nesta ordenanza que estean inmobilizados por anulación de licencia ou non figuren rexistrados para aquelas actividades.

11.Calquera actividade que constitúa un perigo para o tráfico.

12.A reincidencia en dúas infraccións leves no período de seis meses.

3.- Son infraccións moi graves:

1.Contaminación de augas con productos químicos.

2.Cando nas faltas graves concorran ademais algunha das seguintes circunstancias:

· Malicia ou intencionalidade.

· Irreversibilidade do dano causado.

· Perigo para a seguridade viaria con resultado de accidente.

· Grave repercusión nos recursos naturais. ou deterioro destes.

· A reincidencia en dúas infraccións graves no período dun ano.

Artigo 38. Sancións.

1.-A contía das multas establécese conforme á Lei 7/85, reguladora das bases do réxime local.

2.-As infraccións leves serán sancionadas con multas de 60 a 750 euros, e 6 euros adicionais por calquera árbore incorrectamente plantada, sen que a contía da sanción poida supera-los 750 euros.

3.-As infraccións graves serán sancionadas con multas de 750,01 a 1.500 euros, e 12 euros adicionais por calquera árbore incorrectamente plantada, sen que a contía da sanción poida supera-los 1.500 euros.

4.-As infraccións moi graves serán sancionadas con multas de 1.500,01 a 3.000 euros, e 24 euros adicionais por calquera árbore incorrectamente plantada, sen que a contía da sanción poida supera-los 3.000 euros.

5.-Para cortas: 18 euros por cada exemplar indebidamente cortado, sen prexuízo da obriga de resarcir dos danos ocasionados.

6.-No caso de que unha actuación supoña varias infraccións aplicarase a sanción maior.

40. Suxeito responsable.

1.-Para os efectos desta ordenanza, terán a consideración de responsables das infraccións previstas nela:

As persoas que directamente realicen a acción infractora ou, se é o caso, as que ordenen a devandita actuación, cando o executor teña a obriga de cumpri-la dita orde.

As persoas que de acordo cos estatutos ou coa escritura social, sexan titulares ou promotoras da actividade ou do proxecto do que se derive a infracción.

Os desperfectos derivados do transporte de madeira ou da circulación de vehículos destinados ás actividades extractivas serán responsabilidade da empresa que figure como titular na licencia.

2.-Cando concorra en varias persoas a autoría da infracción ou cando o dano estea ocasionado por unha acumulación de infraccións e non fose posible determina-lo grao de participación efectiva de cada unha delas, a responsabilidade será solidaria.

3.-Nos casos en que a infracción sexa imputable a unha Administración Pública, esta someterase ás regras xerais e de carácter disciplinario aplicables á Administración e ós seus axentes e funcionarios.